Krejcir se aansoek om verlof tot appèl geweier | Maroela Media
Die hooggeregshof in Johannesburg het Vrydag die Tsjeggiese voortvlugtige Radovan Krejcir se aansoek om verlof tot appèl teen sy borgbeslissing van die hand gewys, berig The Citizen.
Die Palm Ridge-streekshof het in Desember verlede jaar beslis dat Krejcir nie op borg vrygelaat moet word nie. Krejcir het teen die beslissing geappelleer maar die hooggeregshof in Johannesburg het Donderdag ook beslis dat hy agter tralies moet bly. Krejcir se regsverteenwoordigers het Vrydag ’n aansoek om verlof tot appèl teen dié beslissing gerig maar dit is ook van die hand gewys. “Ek het ook my uitspraak vergelyk met die gronde van appèl en dit is my siening dat daar geen redelik vooruitsig is dat ŉ ander hof tot ŉ verskillende gevolgtrekking sal kom nie,” het regter Leonie Windell gesê.
Krejcir, Desai Luphondo en twee lede van Valke, ao. Samuel Modise Maropeng en ao. George Jeff Nthoroane, is in November in hegtenis geneem en staan tereg op aanklagte van ontvoering, aanranding en poging tot moord.